open-index/open-wikipedia-markdown huggingface dataset:
போஸ்கிரெஸ்குயெல்

**போஸ்கிரெஸ்குயெல்** அல்லது போசுகிரசு (PostgreSQL) எனப்படுவது கட்டற்ற/திறந்த மூல மென்பொருள் வகையைச் சேர்ந்த ஒரு தரவுத்தள மேலாண்மை அமைப்பு ஆகும். மையெசுக்யூயெல் ஆரக்கிள் நிறுவனத்தால் கையகப்படுத்தப்பட்டதால் தற்போது பெரும்பாலான மைசீக்யுல் பயன்படுத்தும் இணையதளங்கள் மையெசுக்யூயெல்லிலிருந்து தங்கள் தரவுதளத்தினை போஸ்கிரெஸ்குயெலுக்கு மாற்றிவிட்டன. மேலும் தற்போது புதிதாக உருவாக்கப்படும் பல இணைய தளங்களும் போஸ்கிரெஸ்குயெலையே பயன்படுத்துகின்றன. 

போஸ்கிரெஸ்குயெல் இப்படி உச்சரிக்கப்படுகிறது. ; (ஒலி வடிவம், 5.6k MP3)

போஸ்கிரெஸ்குயெல் வரைகலை பயனர் இடைமுகப்பு
# உலாவிமூலம் பிஃஎச்பி-பீஜிஅட்மின்(PHP-Pgadmin) என்ற வகையிலும்
# மேசைக் கணிணியின் தனித்த செயலியாக(Standalone Desktop application) பீஜிஅட்மின்3 (Pgadmin3) என்ற வகையிலும் கிடைக்கிறது.

## அடிப்படைக் கட்டளைகள்
* நான்@லினக்சுகணினி:~$ su - postgres (postgres பயனர் ஆக புதுப்பதிகை செய்யவும், இது /var/lib/psql.bash_profile உள்ள கோப்பை செயற்படுத்தும்.)
* postgres@லினக்சுகணினி:~$ psql (இது போசுகிரசு தூண்டிக்கு/command prompt இட்டுச் செல்லும்)
* postgres-# \? (இங்கு பயன்படுத்தக் கூடிய கட்டளைகளைக் காட்டு.)
* postgres-# \l (இருக்கும் எல்லாத் தரவுத்தளங்களையும் காட்டு.)
* postgres-# CREATE DATABASE foobar; (புதிய தரவுத்தளத்தை உருவாக்கு. இத் தரவுத்தளம் template1 பிரதியாக அமையும்.)
* postgres-# GRANT ALL PRIVILEGE ON DATABASE foobar to kumaran; (குமரனுக்கு அனைத்து அனுமதிகளையும் கொடு.)
* postgres-# \q (வெளியேறு)
* postgres-# psql foobar; (foobar என்ற தரவுத்தளத்தை தேர்வு செய்)
* foobar=# \dt (அட்டவணைகளைக் காட்டு)
* foobar=# \du (பயனர்களைக் காட்டு)

## உதவி மென்பொருட்கள்
பைஅட்மின் என்பது பலவகைக் கணினிகளில் நிறுவப்பட கூடிய போசுகிரசு நிர்வாக மென்பொருள் ஆகும். நிறுவிய பின்பு இது வெவ்வேறு போசுகிரசு வழங்கிகளில் இருக்கும் தரவுத்தளங்களை மேலாண்மை செய்ய உதவுகிறது.

பகுப்பு:கட்டற்ற தரவுதள மேலாண்மை மென்பொருட்கள்
பகுப்பு:பல்லியக்குதள மென்பொருட்கள்
விசா டெபிட்

**விசா டெபிட்** (*Visa debit*) அட்டை என்பது விசா நிறுவனத்தால் புதிதாக வெளியிடப்பட்டிருக்கும் ஒரு பற்று அட்டையாகும். இது நேரடியாக வாடிக்கையாளரின் கணக்கில் இருந்து பணத்தை பாதுகாப்பாக பரிமாற உதவுகின்றது. இது வங்கிகளால் அளிக்கப்படும் பற்று அட்டை போலவே செயல்பட்டாலும், இவ்வட்டையைப் பயன்படுத்தி இணையதளம் மற்றும் தொலைபேசி முலமாக இதர கடன் அட்டைகளைப் போல பொருட்களை வாங்க முடியும். இவ்வட்டையை 200க்கும் மேற்பட்ட நாடுகளில் பயன்படுத்த முடியும் என விசா நிறுவனம் அறிவித்துள்ளது. இவ்வட்டையைப் பயன் படுத்துவதற்கு வாடிக்கையாளர் தனது கணக்கில் பற்று வைத்திருத்தல் அவசியம். இவ்வட்டை வாடிக்கையாளரின் கணக்கில் இருந்து பணத்தைச் செலுத்திவிடுவதால் இதர கடன் அட்டைகளைப் போல பணத்தை திரும்பச் செலுத்த வேண்டிய தேவை இல்லை. கடன் அட்டை பெற தகுதி இல்லாதவர்கள் இவ்வட்டையை  எளிதாக வங்கிகள் மூலம் பெறமுடியும் என நம்பப்படுகின்றது. இவ்வட்டை அமெரிக்கா மற்றும் ஐரோப்பாவில் சில நாடுகளில் அறிமுகப்படுத்தப்பட்டு வெற்றியடைந்தாலும் மற்றைய நாடுகளில் இன்னும் அறிமுகப்படுத்தப்படவில்லை, எனினும் கனடாவில் முதன் முதலாக கனேடியன் இம்பிரியல் வங்கி *(CIBC)* முலமாக 2010 நவம்பரில் வெளியிடப்பட்டது.

பகுப்பு:தனிநபர் நிதி
பகுப்பு:நுகர்வு
பேவேவ்

thumbnail|பேவேவ்
**பேவேவ்** (payWave) என்பது விசா நிறுவனத்தினால் தனியாக வெளியிடப்பட்டிருக்கும் ஒரு கடன் அட்டையாகும். இவ்வட்டை மற்ற கடன் அட்டையைப் போன்றே பயன்படுத்த முடியும் என்றாலும், இவ்வட்டையைக் கண்ணுக்குப் புலப்படாத அகச்சிவப்பு நுண்ணலைகள் தொடர்பாலும்  பயன்படுத்த முடியும். இவ்வட்டையைத் தடவியோ (தடவி இழுத்தோ swiping ) அல்லது செருகியோ(insert) பயன்படுத்துவது மட்டும் அல்லாமல் (அகச்சிவப்புக் கதிர் வழி) அட்டையில் உள்ள குறிப்பை உணரும் அல்லது *படிக்கும்* கருவிமுன் அசைப்பதன் முலம் பணப் பரிமாற்றத்தைப் பாதுகாப்பாகச் செய்யமுடியும்.

## வேலை செய்யும்விதம்
இவ்வட்டையில் ஒர் அலைவழிப்படுத்தி(antenna) மற்றும் ஒரு தொகுசுற்று (processor) உள்ளிடாகப் பொருத்தப்பட்டிருக்கும். இவ்வட்டையை வாசிப்புக்கருவி முன்  அசைப்பதன் மூலம், ஒர் தொடுதல்லில்லா தொடர்பு (contactless communication)  அட்டைக்கும் வாசிப்புக்கருவிக்கும் ஏற்படுத்தப்பட்டு பணப்பரிமாற்றம் நடைபெறுகின்றது. இதன் மூலம் நடைபெறும் பரிமாற்றங்களுக்கு வாடிக்கையாளரின் கையொப்பம் கோரப்படுவதிலை. பணப்பரிமாற்றங்களைச் செய்ய எடுக்கும் நேரத்தை குறைப்பதே இதன் நோக்கம் ஆகும். விசா நிறுவனம் அதிக அளவாக 50 டொலர் வரையிலான பண பரிமாற்றத்தை மட்டுமே பாதுகாப்புக்காரணங்களுக்காக அனுமதிக்கின்றது. கனடாவில் இவ்வகை அட்டையை ராயல் வங்கி, டொரன்டோ டொமினியன் வங்கி, ஸ்கோட்ரியா வங்கி போன்றவை மக்களுக்கு வழங்கிவருகின்றன.

## உசாத்துணை
* பேவேவ் 

பகுப்பு:தனிநபர் நிதி
பகுப்பு:நுகர்வு
ஏ. ஈ. முத்துநாயகம்

முனைவர் A.E. முத்துநாயகம் அவர்கள் இந்திய விண்வெளி ஆய்வு மையத்தில் பணிபுரிந்த ஒரு முதன்மை விஞ்ஞானி ஆவார். இந்திய விண்வெளித் துறையின் கீழ் வரும் திரவ உந்துகை அமைப்பு மையத்தின் முதல் தலைவராகப் பணியாற்றியுள்ளார். 
## விருதுகள்
*ஆர்யபட்டா விருது - 2010
## வகித்த பதவிகள்
*இயக்குநர், திரவ உந்துகை அமைப்பு மையம்
*முதல்வர், கேரள அறிவியல், சுற்றுச் சூழல் மற்றும் தொழில்நுட்பத் துறை
*IIT இயக்குநர் குழுமத்தின் தலைவர்
*முதல் துணை வேந்தர், காருன்யா பல்கலைக்கழகம்
*செயலாளர், இந்திய கடலியல் துறை
*தலைவர், கூடங்குளம் அணு உலை பாதுகாப்பு தொடர்பான மத்திய நிபுணர் குழு.
## எழுதிய புத்தகங்கள்
இவர் பல புத்தகங்களை எழுதியுள்ளார்
* Environmental Impact of Tsunami in the Kerala Coast
*State of Environment Report, Kerala 2005

## வெளி இணைப்புகள்
*http://www.sbtigene.org/Biotechnology%20and%20Economic%20Development.php 
*http://www.allbookstores.com/A-E-Muthunayagam/author
*http://www.niuniv.com/advisory.aspx 
http://www.thehindu.com/news/national/astronautical-societys-aryabhatta-award-for-muthunayagam-saraswat/article4259752.ece
பேபாஸ்

**பேபாஸ்** மாஸ்டர் கடன் அட்டை நிறுவனத்தினால் பிரத்தோயகமாய் வெளியிடப்பட்டிருக்கும் ஒர் கடன் அட்டையாகும். இது மாஸ்டர் கடன் அட்டையின் போட்டி நிறுவனமான விசா அறிமுகப்படுத்திய பேவேவ் அட்டையைப் போன்றது. இவ்வட்டைமற்ற கடன் அடையைப் போன்றே பயன்படுத்த முடியும் என்றாலும், இவ்வட்டையை இன்ப்ராரெட் எனப்படும் நுன்அலை மூலமாகவும் பயன்படுத்த முடியும். இவ்வட்டையைத் தேய்த்தோ(swiping ) அல்லது செருகியோ(insert) அல்லமல் அட்டைவாசிப்பு கருவிமுன் அசைப்பதன் முலம் பணப்பரிவர்தணையை பாதுகாப்பாக செய்யமுடியும். 

## வேலை செய்யும்விதம்
இவ்வட்டையில் ஒர் அலைவழிப்படுதி(antenna) மற்றும் ஒரு தொகுசுற்று உள்ளிடாகப் பொருத்தப்பட்டிருக்கும். இவ்வட்டையை வாசிப்புக்கருவி முன்  அசைப்பதன் மூலம், ஒர் தொடுதல்லில்லா தொடர்பு (contactless communication)  அட்டைக்கும் வாசிப்புக்கருவிக்கும் ஏற்படுத்தப்பட்டு பணப்பரிவர்தனை நடைபெறுகின்றது. பணப்பரிவர்தனை செய்ய எடுக்கும் நேரத்தை குறைப்பதே இதன் நோக்கம் ஆகும். விசா நிறுவனம் அதிகபட்சமாக 50 டொலர் வரையிலான பண பரிவர்த்தையை மட்டுமே பாதுகாப்புக்காரணங்களுக்காக அனுமதிக்கின்றது.
கனடாவில் இவ்வகை அட்டையை பாங்க் ஆப் மொன்றியல் (Bank of Montreal), மக்களுக்கு வழங்கிவருகின்றது.

பகுப்பு:தனிநபர் நிதி
பகுப்பு:நுகர்வு
பிகா சிஸ்டம்ஸ்

**பிகாசிஸ்டம்ஸ்** (Pegasystems Inc.) என்பது அமெரிக்காவின் மாசசூசெட்ஸ் மாநிலம், வால்தாம் நகரைத் தலைமையிடமாகக் கொண்டு இயங்கும் ஒரு உலகளாவிய மென்பொருள் நிறுவனமாகும். இது 1983 ஆம் ஆண்டில் ஆலன் ட்ரெஃப்லர் (Alan Trefler) என்பவரால் தொடங்கப்பட்டது. இந்நிறுவனம் வணிக பணிப்பாய்வு ஆட்டோமேஷன் (Workflow Automation), உற்பத்திசார் செயற்கை நுண்ணறிவு (Generative AI) மற்றும் வாடிக்கையாளர் ஈடுபாடு (Customer Engagement) ஆகியவற்றுக்கான மென்பொருள் தளங்களை வழங்குகிறது. 2022 ஆம் ஆண்டு தனது தலைமையகத்தை கேம்பிரிட்ஜிலிருந்து வால்தாம் நகருக்கு மாற்றியது.

2025 ஆம் ஆண்டின் நிதி அறிக்கையின்படி, இந்நிறுவனத்தின் ஆண்டு வருமானம் சுமார் 1.58 பில்லியன் அமெரிக்க டாலர்களாக உயர்ந்துள்ளது.

## இந்தியாவில் பிகாசிஸ்டம்ஸ் (Pega in India)
பிகாசிஸ்டம்ஸ் நிறுவனத்தின் உலகளாவிய வளர்ச்சியில் இந்தியா மிக முக்கியமான பங்கினை வகிக்கிறது. இந்நிறுவனம் ஹைதராபாத், பெங்களூரு மற்றும் மும்பை ஆகிய நகரங்களில் தனது அலுவலகங்களைக் கொண்டுள்ளது.
* **ஆராய்ச்சி மற்றும் மேம்பாடு (R&D):** பிகா நிறுவனத்தின் உலகளாவிய ஊழியர்களில் ஒரு குறிப்பிடத்தக்க பகுதியினர் இந்தியாவில் பணிபுரிகின்றனர். குறிப்பாக ஹைதராபாத் அலுவலகம் இந்நிறுவனத்தின் மிகப்பெரிய மென்பொருள் மேம்பாட்டு மையங்களில் ஒன்றாகும்.
* **கூட்டணி நிறுவனங்கள்:** இந்தியாவில் உள்ள முன்னணி தகவல் தொழில்நுட்ப நிறுவனங்களான டிசிஎஸ் (TCS), இன்போசிஸ் (Infosys), விப்ரோ (Wipro), ஹெச்.சி.எல் (HCLTechnologies) மற்றும் அக்சென்சர் ஆகியவற்றுடன் பிகா நெருங்கிய வணிகத் தொடர்புகளைக் கொண்டுள்ளது.

## தயாரிப்புகள் மற்றும் சேவைகள்
இந்நிறுவனத்தின் முதன்மைத் தயாரிப்பு **Pega Infinity** ஆகும். இது செயற்கை நுண்ணறிவு மற்றும் லோ-கோட் (Low-code) தொழில்நுட்பங்களை உள்ளடக்கியது. 2023 இல் அறிமுகப்படுத்தப்பட்ட **Pega GenAI**, வணிகச் செயல்பாடுகளை தானியங்கி மயமாக்க உற்பத்திசார் செயற்கை நுண்ணறிவைப் பயன்படுத்துகிறது. மேலும், 'ஏஜென்டிக் ஏஐ' (Agentic AI) மூலம் மென்பொருள்கள் தன்னாட்சியாகப் பணிபுரியும் வசதியையும் வழங்குகிறது.

## அங்கீகரிக்கப்பட்ட சான்றிதழ்கள் (Pega Certifications)
பிகா மென்பொருள் தளத்தில் நிபுணத்துவத்தைப் பெற வழங்கப்படும் முக்கிய சான்றிதழ்கள் பின்வருமாறு:

## மேற்கோள்கள்

## வெளி இணைப்புகள்
* Pegasystems Inc. - அதிகாரப்பூர்வ இணையதளம்

பகுப்பு:மென்பொருள் நிறுவனங்கள்
பகுப்பு:அமெரிக்க நிறுவனங்கள்
பகுப்பு:1983 இல் நிறுவப்பட்ட நிறுவனங்கள்
பகுப்பு:நாஸ்டாக் நிறுவனங்கள்
பிரித்துத் தீர்த்தல்

**பிரித்துத் தீர்த்தல்** என்பது ஒரு சிக்கல் தீர்வு உத்தி ஆகும்.  ஒரு சிக்கலை சிறு கூறுகளாகப் பிரித்து, அந்தக் கூறுகளை தீர்ப்பதன் மூலம் சிக்கலின் முழுமைக்கும் தீர்வு காணும் முறை இதுவாகும்.  பல சூழ்நிலைகளில் இது ஒரு அடிப்படை செயற்பாடு.  எ.கா ஒரு நூல் எழுதுவது என்றால், அந்த நூலின் பாகங்களை பிரித்து அவற்றை ஒவ்வொன்றாக எழுதி, பின்னர் நூலாகத் தொகுக்கலாம்.

பகுப்பு:சிக்கல் தீர்வு
பணிச் செயலாக்க மேலாண்மை

**பணி செயலாக்க மேலாண்மை** (business process management)என்பது ஒரு பணியை தொடச்சியாகவும், வேகமாகவும், நேர்த்தியாகவும் செய்யப் பயன்படுத்தப்படும் ஒர் அணுகுமுறையாகும். இது ஒரு பணியை அதன் தன்மையையும், அவசரத்தையும் பொறுத்து பொருத்தமானவர்களுக்கு பிரித்தளிப்பதன் மூலம் அப்பணியை விரைவாக முடிக்க உதவுகின்றதோடு மட்டுமல்லாமல் அப்பணியை செய்பவரையும் மேற்பார்வையிட அல்லது கண்காணிக்க உதவுகின்றது. பணி செயலாக்க மேலாண்மை வாழ்க்கை சுழற்சியை பின்வருமாறு ஐந்து பிரிவுகளாகப் பிரிக்கலாம்.
* 1.திட்டமிடல் 
* 2.மாதிரி அமைத்தல் 
* 3.செயல்படுத்தல் 
* 4.மேற்பார்வையிடல் அல்லது கண்காணித்தல்
* 5.மேம்படுத்தல் 
இந்த அணுகுமுறை எல்லாத்துறையிலும் பரவலாகப் பயன்படுத்தப்பட்டாலும் குறிப்பாக வங்கி, காப்பிடு, தொலைத்தொடர்பு போன்ற சேவைத்துறைகளில் மிக அதிகளவில் பயன்படுத்தப்படுகின்றது.

*|*
சக்தி பண்பலை

**சக்தி பண்பலை** (*Shakthi FM*) ஒளிபரப்பு கேப்பிடல் மகாராஜா நிறுவனத்தால் 20 நவம்பர் 1998ஆம் ஆண்டு துவங்கப்பட்ட வானொலி சேவை ஆகும். இலங்கையில் உள்ள தமிழ் மக்களின் தேவைக்கேற்ப பொழுதுபோக்கு, சமயம், அரசியல், கல்வி, செய்திகள்  கலை மற்றும் பண்பாட்டு நிகழ்ச்சிகளை இது 24 மணிநேரமும்  ஒளிபரப்புகிறது. மேலும் வாரக் கடைசியில் சிறப்பு நிகழ்ச்சிகளையும் ஒளிபரப்புகிறது. கொழும்பு மற்றும் கிழக்குப் பகுதிகளில்; 105.1 மெகாஹெர்ட்சிலும் யாழ்ப்பாணம் மற்றும் கண்டி பகுதிகளிலும் 91.5 மெகாஹெர்ட்சிலும்  ஒலிபரப்பு செய்கிறது.1998 இதன் ஆரம்ப அறிவிப்பாளர்களில் சின்னத்துரை எழில்வேந்தன் ,வாமலோஷன் ,எஸ்.ஜே .ராம்பிரசன்,ஜானு செல்லத்துரை ,ஜீவா ,கௌரிஷங்கர்  ஆகியோர் கடமையாற்றினர் .

## மேற்கோள்கள்

## வெளியிணைப்புகள்
சக்தி பண்பலையின் அதிகாரப்பூர்வ இணையத்தளம் 

பகுப்பு:ஈழத் தமிழ் வானொலிகள்
பகுப்பு:இலங்கையின் வானொலி நிலையங்கள்
பகுப்பு:தமிழ் வானொலிகள்
பங்கஜ் அத்வானி

**பங்கஜ் அர்ஜான் அத்வானி** (Pankaj Advani, பி. பூனா, 24 சூலை 1985) இசுனூக்கர் மேசைக்கோற் பந்தாட்டம், ஆங்கிலக் கோற்பந்தாட்டம் ஆகிய விளையாட்டுகளில் உலக வாகையாளர். 2010 ஆசிய விளையாட்டுப் போட்டிகளில் ஆங்கிலக் கோற்பந்தாட்டத் தனிநபர் போட்டியில் தங்கம் வென்றுள்ளார்.

## மேற்கோள்கள்

பகுப்பு:இந்திய விளையாட்டு வீரர்கள்
பகுப்பு:1985 பிறப்புகள்
சிறுவர்களுக்கான அறிவியல் முத்துக்கள் (நூல்)

**
**சிறுவர்களுக்கான அறிவியல் முத்துக்கள்''' எனும்  நூல் முனைவர் இரா.விஜயராகவன் அவர்களால் எழுதப்பட்டு சுரா பதிப்பகத்தினரால் வெளியிடப்பட்டதாகும். இந் நூலினுள் சிந்தனையைத் தூண்டும் 85 வினாக்களும் அவற்றிற்கான  தெளிவான விடைகளும் தரப்பட்டுள்ளன. கிரிக்கெட் பந்து வீச்சாளர்கள் ஓடிவந்து பந்து வீசக் காரணம், கை விரல்களை வளைக்கும் போது நெட்டி முறியக்காரணம் போன்று பல அவசியம் அறிய வேண்டிய தகவல்கள் உள்ளன.

பகுப்பு:அறிவியல் தமிழ் நூல்கள்
பகுப்பு:2002 தமிழ் நூல்கள்
பகுப்பு:சிறுவருக்கான தமிழ் நூல்கள்
பெருங்கற்காலம்

**பெருங்கற்காலம்** (**Megalith**) என்பது பெரிய கற்களைக் கொண்டு அமைப்புக்களை மக்கள் உருவாக்கிய காலப் பகுதியைக் குறிக்கும். இத்தகைய அமைப்புகள் பெரும்பாலும் இறந்தவர்களுடைய புதைகுழிகளின் மேல் அமைக்கப்பட்டன. இவ்வாறான அமைப்புகள் உலகம் முழுவதிலும் பல்வேறு இனங்களைச் சார்ந்த மக்களால், பல்வேறு காலகட்டங்களில் கட்டப்பட்டன. இவ்வாறான பெருங்கல் நினைவுச் சின்னங்களை அமைத்த காலம் புதிய கற்காலத்திலும், செப்புக் காலம், வெண்கலக்காலம் உள்ளிட்ட அதனைத் தொடர்ந்து வந்த காலப் பகுதிகளிலும் மக்கள் அமைத்தனர். இதனால் இக்காலத்தைப் பெருங்கற்படைக் காலம் எனலாம் எனச் சிலர் கருதுகின்றனர்.

இக் காலத்தைச் சேர்ந்த பெருங்கல் அமைப்புகள் கற்பதுக்கை (cist), கற்கிடை (dolmen), கற்குவை (cairn), பரல் உயர் பதுக்கை (cairn circle), தொப்பிக்கல் (hood stone), குடைக்கல் (umbrella stone), நெடுநிலை நடுகல் (menhir) எனப் பல வகைகளாக உள்ளன.

## கிழக்குத் துருக்கி
மிகப் பழமையான பெருங்கற்காலப் பண்பாடு துருக்கியின் தென்பகுதியில் கண்டுபிடிக்கப்பட்டது. இவை கிமு ஒன்பதாம் ஆயிரவாண்டைச் சேர்ந்தவையாகக் கருதப்படுகின்றன. இவை இப்பகுதிகளில் தொடக்க வேளாண்மை, கால்நடை வளர்ப்புக் கால கட்டங்களைச் சேர்ட்ந்தவை. இங்கிருந்தே ஐரோப்பாவில் புதியகற்காலப் பண்பாடு வளர்ச்சியடைந்தது. இங்கு காணப்படும் பெருங்கல் அமைப்புக்களே இதுவரை அறியப்பட்டவற்றுள் மிகவும் பழமையானவை எனினும், ஐரோப்பியப் பெருங்கற் பண்பாடு இதிலிருந்தே வளர்ச்சியடைந்ததா என்பது தெளிவாகவில்லை.

## தமிழ்நாட்டில் பெருங்கற்காலம்
தமிழகத்தில் பெருங்கற்காலப் பண்பாடு கிமு 1000 தொடக்கம் கிபி 200 வரையாகும் என மதிப்பிடப்படுகிறது. இது புதிய கற்காலத்துக்குப் பிற்பட்ட வளர்ச்சியாகும். இக்காலத்தில் தமிழ்நாட்டில் கல்லாயுதங்கள் பயன்படவில்லை. இக்கால மக்கள் இரும்பைப் பயன்படுத்த அறிந்திருந்தனர்.

## மேற்கோள்கள்

பகுப்பு:கால வரிசைப்படி வரலாறு
பகுப்பு:தொல்லியல்
பகுப்பு:கற்காலம்
நுண்கற்காலம்

**நுண்கற்காலம்** என்பது நுண்கற்கருவிகளை மக்கள் பயன்படுத்திய காலம் ஆகும். நுண்கற்கருவிகள் என்பன கற்பட்டடைக் கழிவுகள், தற்செயலாக உருவான கற்பொருட்கள் என்பவற்றிலிருந்து வேறுபடுத்தக்கூடிய வகையில் போதிய அளவு வேலைப்பாடுகளுடன் கூடிய மிகவும் சிறிய கற்கருவிகளைக் குறிக்கும். தீக்கல், சிறு உருளைக் கற்கள் என்பவற்றைப் பயன்படுத்திச் செய்யப்படும் இக் கருவிகள் பெரும்பாலும் ஒரு சதம மீட்டர் நீளம் கொண்டவையும் அரை சதம மீட்டர் அளவு அகலம் கொண்டவையும் ஆகும். 

நுண்கற்கருவிகளின் பயன்பாடு பழைய கற்காலத்தின் இறுதிப் பகுதியிலும், இடைக் கற்காலம், புதிய கற்காலம் ஆகிய காலப்பகுதிகளிலும் இருந்து வந்தது. வேளாண்மையின் அறிமுகத்தோடு நுண்கற்கருவிகளின் பயன்பாடு குறைந்துவிட்டது. எனினும், வேட்டைத் தொழிலில் ஈடுபட்டிருந்த சமூகங்களில் இவ்வகைக் கற்கருவிகளின் பயன்பாடு தொடர்ந்தும் இருந்து வந்தது. 

## இவற்றையும் பார்க்கவும்

* பெருங்கற்காலம்

பகுப்பு:கால வரிசைப்படி வரலாறு
பகுப்பு:தொல்லியல்
அதியமான் பொகுட்டெழினி

**அதியமான் பொகுட்டெழினி** என்பவன் சங்ககாலத்தில் தகடூர் நாட்டை ஆண்ட ஒரு மன்னன். அதியமான் மரபைச் சேர்ந்த இம்மன்னன் அதியமான் நெடுமான் அஞ்சியின் மகன். இவனது தந்தையைப் பாடிய ஔவையார், அரிசில் கிழார் போன்ற புலவர்கள் இவனையும் பாடியுள்ளனர். இவனும் வீரத்திலும், கொடைச் சிறப்பிலும் புகழ் பெற்று விளங்கியது மேற்படி புலவர்களுடைய பாடல்கள் மூலம் தெரிகிறது.

அதியமானுக்கும் சேர மன்னனுக்கும் நிகழ்ந்ததாக இலக்கியங்கள் கூறும் தகடூர்ப் போர் இவனுக்கும் சேரனுக்கும் இடையிலேயே நிகழ்ந்ததாகக் கூறுவாரும் உளர். இப்போரில் இறந்தவன் பொகுட்டெழினியே அன்றி நெடுமான் அஞ்சி அல்ல என்கின்றனர் இவர்கள். இப்போர் பற்றி விபரிக்கும் தகடூர் யாத்திரை என்னும் நூல் முழுமையாகக் கிடைக்காததால் இது குறித்துத் தெளிவான முடிவு எதுவும் இல்லை. இந் நூலிலிருந்து இது வரை கிடைத்த பாடல்கள் எதிலும் மன்னர்களின் இயற் பெயர்கள் இடம்பெறவில்லை.

இம்மன்னனே சங்ககால அதியர் மரபின் கடைசி மன்னன் என வரலாற்றாளர்கள் கருதுகின்றனர்.

## இவற்றையும் பார்க்கவும்
* அதியமான்
* அதியமான் நெடுமிடல்
* அதியமான் நெடுமான் அஞ்சி

## மேற்கோள்கள்

பகுப்பு:சங்ககால அதியர்
பகுப்பு:சேரர் போர்கள்
அதியமான் நெடுமான் அஞ்சி

**அதியமான் நெடுமான் அஞ்சி** தகடூரை ஆண்ட சங்ககால மன்னர்களுள் ஒருவர். அதியர் என்போர் சங்ககாலக் குடிமக்கள். இவர்களின் தலைமகனாக விளங்கியவர்களை **அதியர் கோமகன்** என்றனர். கோமான் என்பது 'கோமகன்' என்பதன் மரூ பெயர். 'அதியமான்' என்பது 'அதியர் கோமான்' என்பதன் மரூ பெயர். **அஞ்சி** என்பது இவரது இயற்பெயர். இவன் ஆட்சிக்கு உட்பட்டிருந்த நாடு **தலைநீர் நாடு** எனப் பெயர் பெற்றிருந்தது. தலைநீர் என்பது ஒகேனக்கல் அருவியின் சங்ககாலப் பெயர்.

அக்காலத்து அதியமான்களுள் இவரைப் பற்றியே அதிக தகவல்கள் தெரியவருகின்றன. பல சங்கத் தமிழ் நூல்களில் இம்மன்னனைப் பற்றிய குறிப்புகள் கணப்படுகின்றன. புறநானூறு, அகநானூறு, குறுந்தொகை, பதிற்றுப்பத்து, சிறுபாணாற்றுப்படை ஆகிய நூல்களில் நெடுமான் அஞ்சி பற்றிய குறிப்புகள் வருகின்றன. ஔவையார், அஞ்சியத்தை மகள் நாகையார், பரணர், இடைக்கழிநாட்டு நல்லூர் நத்ததத்தனார், அரிசில்கிழார், பெருஞ்சித்திரனார், மாமூலனார் ஆகியோர் பாடிய பாடல்களில் இவரைப் பற்றிய தகவல்கள் உள்ளன.

அஞ்சியின் வீரமும், கொடைச் சிறப்பும் ஔவையார் முதலிய புலவர்களின் பாடல்களின் கருப்பொருட்களாக உள்ளன. திண்மையான உடல்வலி பொருந்தியவன் என்றும்; சேரன் சோழன், பாண்டியன் உட்பட்ட ஏழு அரசர்களை எதிர்த்து நின்று வென்றவர் என்றும் புலவர்கள் இவனைப் புகழ்ந்து பாடுகின்றனர். இவனது அரண்மனைக்கு இல்லையென்று வருவோர்க்கு அடையாத வாயிலைக் கொண்டது என்றும், அவரது கைகள் மழையைப் போல் ஈயும் தன்மையது என்றும் பாடல்கள் அவரைப் புகழ்கின்றன. தனக்குக் கிடைத்த சாவா மருந்தாகிய நெல்லிக்கனியைத் தான் உண்ணாது ஔவையாருக்குக் கொடுத்தார் என்றும் அவரது கொடையின் திறம் பேசப்படுகிறது.

அக்காலத்தில் மலைநாட்டை ஆண்ட மலையமான் திருமுடிக் காரி என்பவருடன் போரிட்டு அவரது தலைநகரமான திருக்கோவிலூரை அஞ்சி கைப்பற்றியதாகத் தெரிகிறது. காரிக்குச் சார்பாகச் சேர மன்னன் பெருஞ் சேரல் இரும்பொறை என்பான் நெடுமான் அஞ்சியுடன் போர் தொடுத்தார். சோழ மன்னனும், பாண்டியனும் அதியமானுக்கு ஆதரவாக இருந்தனர் எனினும்,இப்போரில் தோற்று இறந்தார். இப் போரை நேரில் கண்ட புலவர்கள் பாடிய நூலே தகடூர் யாத்திரை என்பது. இந்நூல் இன்று முழுமையாகக் கிடைக்கவில்லை.

மேற்படி இலக்கியச் சான்றுகள் மட்டுமன்றி, இம்மன்னன் பற்றிய குறிப்புடன் கூடிய ஜம்பைக் கல்வெட்டு என அறியப்படும், தமிழ் பிராமிக் கல்வெட்டு ஒன்று ஜம்பை என்னும் இடத்தில் கிடைத்துள்ளது. ஜம்பை, தென்னாற்காடு மாவட்டம் திருக்கோயிலூருக்கு அண்மையில் உள்ளது. சமண முனிவருக்கு இம்மன்னன் கற்படுக்கைகள் வெட்டிக் கொடுத்தது பற்றி இக் கல்வெட்டுக் கூறுகிறது. "சதியபுதோ அதியந் நெடுமாந் அஞ்சி" என்று இம்மன்னனின் பெயர் இக் கல்வெட்டில் தெளிவாகக் காணப்படுகிறது. இது கிமு 3 ஆம் நூற்றாண்டு முதல் கிபி 2 ஆம் நூற்றாண்டு வரையான காலப்பகுதியைச் சேர்ந்தது எனக் கொள்ளப்படுகிறது.

## புறநூனூறு, பாடல் எண்; 94

:ஊர்க் குறுமாக்கள் வெண் கோடு கழாஅலின்,
:நீர்த் துறை படியும் பெருங் களிறு போல
:இனியை, பெரும! எமக்கே; மற்று அதன்
:துன் அருங் கடாஅம் போல
:இன்னாய், பெரும! நின் ஒன்னாதோர்க்கே.

பொருள்:- பெரும! நீ, நீர்த்துறையில் படிந்திருக்கும் யானை அதன்மீது ஊர்ந்துவந்து அதன் கொம்புகளைக் கழுவும் மக்களுக்கு அடங்கிக் கிடப்பது போல எம்போன்ற பாணர்க்கும் புலவர்க்கும் இனிமை தருபவன். உன் பகைவர்க்கு அந்த யானையின் மதநீர் போலக் கொடுமையானவன்.

திணை வாகை; துறை அரச வாகை. அதியமான் நெடுமான் அஞ்சியை ஔவையார் பாடியது.

## இவற்றையும் பார்க்கவும்
* அதியமான்
* அதியமான் நெடுமிடல்
* அதியமான் பொகுட்டெழினி
* வே. தில்லைநாயகம் எழுதிய அரசரும் புலவரும்

## மேற்கோள்கள்

பகுப்பு:சங்ககால அதியர்
பகுப்பு:இந்திய அரசர்கள்
பகுப்பு:கடையெழு வள்ளல்கள்
தகடூர் யாத்திரை (நூல்)

**தகடூர் யாத்திரை** என்பது, சேரமன்னன் ஒருவனுக்கும் தகடூரை ஆண்ட அதியமான் மரபைச் சேர்ந்த குறுநில மன்னன் ஒருவனுக்கும் நிகழ்ந்த போர் பற்றிக் கூறும் ஒரு சங்ககால நூல் ஆகும். இது புறப்பொருள் சார்ந்தது. இது ஒன்றுக்கு மேற்பட்ட புலவர்களின் பாடல்களைக் கொண்ட தொகுப்பு நூலாக இருக்கலாம் எனக் கருதப்படுகின்றது. அரிசில் கிழார், பொன்முடியார் ஆகிய சங்கப் புலவர்கள் சேர மன்னனைச் சார்ந்து நின்றவர்கள். சேரன் படையெடுத்துச் சென்றபோது அவனுடன் சென்று நேரடியாக நிகழ்வுகளைக் கண்டு கூறுவது போலவே பாடல்கள் அமைந்திருப்பதாகவே தெரிகிறது. இந்நூல் தற்காலத்தில் முழுமையாகக் கிடைக்கப்பெறவில்லை. உ. வே. சாமிநாதையர், என் சரித்திரம் என்னும் தனது தன்வரலாற்று நூலில் எழுதியுள்ள குறிப்புகளில் இருந்து தகடூர் யாத்திரை நூல் அவர் காலத்துக்குச் சற்று முன்னர்வரை இருந்தது தெரியவருகிறது.

பல்வேறு மூலங்களில் இருந்தும் இதுவரை 48 பாடல்கள் கிடைத்துள்ளதாகத் தெரிகிறது. பல நூல்களிலிருந்தும் எடுத்துத் தொகுத்த பாடல்களைக் கொண்ட நூலாகிய "புறத்திரட்டு" என்னும் தொகுப்பில் இருந்து தகடூர் யாத்திரைப் பாடல்கள் சில கிடைத்தன. இது தவிர "நீதித் திரட்டு என்னும் இன்னொரு நூலிலிருந்தும் சில பாடல்களைப் பெற முடிந்தது. நச்சினார்க்கினியர், பேராசிரியர், தக்கயாகப் பரணி உரையாசிரியர் ஆகியோர் தமது உரைகளில் தகடூர் யாத்திரையில் இருந்து பாடல்களை மேற்கோளாகக் கொடுத்துள்ளனர்.

இவ்வுரை நூல்களில் இருந்து பாடல்கள் மட்டுமன்றி இந்நூலின் அமைப்பு பற்றிய சில தகவல்களும் கிடைக்கின்றன. எடுத்துக்காட்டாகப் பாக்களுக்கு இடையே உரைநடைச் சொற்கள் பயின்றுவருவது குறித்த தொல்காப்பியச் சூத்திரத்துக்கு விளக்கமளிக்கும்போது எடுத்துக்காட்டுக்காகத் தகடூர் யாத்திரையைக் குறிப்பிட்டுள்ளதால் இந்நூலில் பாடல்களுடன் உரைநடைச் சொற்களும் விரவிக் காணப்பட்டது என்பது பெறப்படுகின்றது. அத்தோடு "பழமையான கதை பொருளாகச் செய்யப்படுவது" என்பதற்கு எடுத்துக் காட்டாகப் பெருந்தேவனாரின் பாரதமும், தகடூர் யாத்திரையும் தொல்காப்பிய உரை நூலில் கூறப்பட்டிருப்பது, முன்னர் நிகழ்ந்து வாய்வழியாக வந்த ஒரு நிகழ்வைப் பிற்காலத்தில் பாடியதே தகடூர் யாத்திரை என்று பொருள்படுவதாகவும், சேரமான், அதியமான் போர் குறித்த வாய்வழிக் கதைகளை அடிப்படையாகக் கொண்டு பிற்காலத்தில் தகடூர் யாத்திரை எழுதப்பட்டிருக்கலாம் என்றும் சிலர் கூறுவர் இதனை மறுப்போரும் உளர்.

## சங்கப் பாடல் சான்று
அஞ்சியத்தை மகள் நாகையார் என்னும் புலவர் தம் பாடல் ஒன்றில் அஞ்சி புகழைப் பாடும் நூலைப் பாணன் ஒருவன் புதிய பண்ணிசை கூட்டிப் பாடியதாகவும், அந்த இசைப்பாடல் இன்பம் தருவது போலத் தலைவன் தந்த இன்பம் தனக்கு இனிமையாக இருப்பதாகத் தலைவி ஒருத்தி தன் தோழியிடம் கூறுவதாகவும் குறிப்பிட்டுள்ளார்.

## மேற்கோள்

## வெளி இணைப்புகள்

பகுப்பு:சங்க இலக்கியம்
பகுப்பு:முழுமையாகக் கிடைக்காத தமிழ் நூல்கள்
பகுப்பு:அதியர்
குடபுலவியனார்

**குடபுலவியனார்** சங்ககாலப் புலவர்களில் ஒருவர். இவரது பாடல்கள் இரண்டு மட்டும் புறநானூறு 18, 19 எண் கொண்ட பாடல்களாக இடம் பெற்றுள்ளன. இரண்டு பாடல்களும் பாண்டியன் நெடுஞ்செழியன் பற்றியவை.

குடபுலம் என்பது சேரநாட்டைக் குறிக்கும். இந்தப் புலவர் சேரநாட்டு புலவர் எனத்தெரிகிறது.

## பெயர் விளக்கம்
குடபுலம் நாட்டுப்பகுதியிலிருந்து வந்தவர் ஆகையால் இவரைக் **குடபுலவியனார்** என்றனர்.

## புறநானூறு 18 சொல்லும் செய்தி
* துறை - முதுமொழிக்காஞ்சி. (முதுமொழி என்பது அறிவு முதிர்ச்சியில் மொழியும் சொல்)

### முதுமொழி

**'நீர் இன்று அமையா யாக்கைக்கு எல்லாம்
**உண்டி கொடுத்தோர் உயிர் கொடுத்தோரே
**உண்டி முதற்றே உணவின் பிண்டம்
**உணவு எனப்படுவது நிலத்தொடு நீரே
**நீரும் நிலனும் புணரியோர் ஈண்டு
**உடம்பும் உயிரும் படைத்திசி னோரே**

உடம்பானது உணவால் அமைந்த பிண்டம். உடம்பில் உயிர் இருக்கவேண்டும் என்றால் உணவு வேண்டும். உண்ணும் உணவு நிலமும் நீரும் இணைந்த கூட்டுப்பொருள். நிலத்தில் நீரைச் சேர்த்து வைத்தால் உணவுப்பொருளின் விளைச்சலைப் பெருக்கலாம். எனவே நிலத்தில் நீர் தங்கும்படி சேமித்து வைத்தவர் உடலில் உயிரைப் படைத்தவர் ஆவார். 

#### அறிவுரை
வானம் பார்த்து விளையும் நிலத்தில் விதைத்து விட்டு மழையை எதிர்பார்த்திருப்பதில் ஒரு பயனுமில்லை.ஆழமான நீர்நிலைகளை உருவாக்கியவர் தான் இவ்வுலகில் தாம் விரும்பியவற்றை தடுத்து நிறுத்தி வைத்துக்கொண்டவராவார். எனவே நிலம் நெளிந்து குழிபட்டுள்ள பகுதிகளில் நீரைத் தடுத்து நிறுத்த வேண்டும். (அது பயிர்களுக்குப் பாய்ச்சப் பயன்படும். அதனால் விளைச்சல் அதிகமாகும்)

##### புகழ்
மற்றவர்கள் பெறும் புகழை விட நீர்நிலைகளைப் பெருக்கியவரின் பெயர் இவ்வுலகில் உயிர் கொடுத்தோர் பட்டியலில் என்றென்றும் நிலைத்திருக்கும்.

##### செல்லும் உலகத்துச் செல்வம்
இந்த உலகத்துச் செல்வம் நாம் துய்ப்பது. இறந்தபின் அடையும் உலகத்துச் செல்வம் இந்த உலகில் நம் புகழ் நிலைத்திருப்பது. இரண்டு உலகங்களின் செல்வத்தையும் ஒருங்கு பெறவேண்டுமென்றால் நிலத்தில் நீர்நிலைகளைப் பெருகச் செய்க என்று குடபுலவியனார் பாண்டியன் நெடுஞ்செழியனுக்கு அறிவுரை கூறுகிறார்.

## புறநானூறு 19 சொல்லும் செய்தி
* துறை; அரசவாகை
வாகைப் பூ சூடி அரசன் தன் வெற்றியைக் கொண்டாடும் நிகழ்ச்சி வாகை எனப்படும். இந்தப் புலவர் முந்தைய பாடலில் போர் வெற்றியைப் புறந்தள்ளியவர்.
### எழுவரை அடக்கிய வெற்றி
(தலையாலங்கானம் என்னுமிடத்தில்) தம்மை எதிர்த்த ஏழு அரசர்களின் கொட்டத்தை நெடுஞ்செழியன் அடக்கினான். 
#### இது வெற்றியா
இந்த வெற்றியை 'இன்ன விறலும் உளதுகொல்' என்று புலவர் ஏளனம் செய்கிறார். இது வெட்டியாகாது என்பதற்குப் புலவர் காட்டும் காரணங்கள் இவை.
# 'தமிழ் தலைமயங்கிய தலையாலங்கானம்' தமிழ்நாட்டு மன்னர்களைத் தமிழ்நாட்டு மன்னரே வெல்வது வெற்றியாகாது. பிறநாட்டு மன்னரை வென்றிருந்தால் அது வெற்றி.
# பெருங்கல் அடார் என்னும் பொறி வைத்துப் புலியைப் பிடிப்பது போல ஏழு பேரையும் மாட்டவைத்துப் பிடிப்பது வெற்றியாகாது.
# யானைகளின் துதிக்கைகளைத் துண்டாக்கி நிலத்தில் கலப்பை போலப் புரளும்படி செய்த கொலை வெற்றி ஆகாது.
# மூதில் பெண்டிர் உள்ளம் தம் கணவரையும், புதல்வரையும் பறிகொடுத்துவிட்டுக் கசிந்து அழும்படிச் செய்த்தால் வெற்றி ஆகாது.

### உவமை
* எமன் ஒருவன் பல உயிர்களைக் கொல்வது போல நெடுஞ்செழியன் பல உயிர்களைக் கொன்றான்.
* பெரிய கல்லைத் தூக்கி வைத்து புலியை 'பெருங்கல் அடார்' என்னும் பொறியால் கொல்வது போலக் கொன்றான்.
* வானத்தில் குருவிகள் பறப்பது போலப் போர்க்களத்தில் அம்புகள் பறந்தன.
* துண்டுபட்டுக் கிடந்த யானையின் துதிக்கைகள் கலப்பைகள் போலக் கிடந்தன.

## மேற்கோள்கள்

பகுப்பு:சங்கப் புலவர்கள்
பாதமி

**பாதமி** (*Badami*, , இந்தியாவின் கர்நாடக மாநிலத்தில் பாகல்கோட் மாவட்டத்தில் உள்ள ஒரு வட்டாட்சியர் பிரிவு ஆகும். முன்னர் **வாதாபி** என அழைக்கப்பட்ட இவ்விடம் பொ.ஊ. 540க்கும் 757க்கும் இடையில் பாதமிச் சாளுக்கியரின் தலை நகரமாக இருந்தது. இப்பகுதி, பழங்காலக் பாதாமி குடைவரைக் கோவில்களுக்கு மிகவும் புகழ் பெற்றது. இது, அகத்தியர் ஏரியைச் சூழ்ந்து அமைந்துள்ள சிவப்பு மணற்கல் பாறைப்பொலிவுகளுக்கு இடைப்பட்ட குறுகிய பள்ளத்தாக்கில் அமைந்துள்ளது.

## வரலாறு
பொ.ஊ. 6ஆம் நூற்றாண்டுக்கும் 8 ஆம் நூற்றாண்டுக்கும் இடைப்பட்ட காலப்பகுதியில், இன்றைய கர்நாடகம், ஆந்திரப் பிரதேசம் ஆகிய மாநிலங்களின் பெரும்பகுதியை ஆண்ட முற்காலச்சாளுக்கியரின் தலைநகரமாக பாதமி விளங்கியது. இது பொ.ஊ. 540 ஆம் ஆண்டில், **சாளுக்கிய மன்னன் [[முதலாம் புலிகேசி]]யால்** நிறுவப்பட்டது. இம்மன்னனின் மக்களான கீர்த்திவர்மன், முதலாம் மங்களேசன் ஆகியோர் இங்குள்ள குடைவரைகளைக் கட்டுவித்தனர். இங்கிருந்து ஆண்ட சாளுக்கிய மன்னர்களில் மிகவும் புகழ் பெற்றவன் இரண்டாம் புலிகேசி ஆவான். இவன் பல மன்னர்களுடன் போரிட்டு அவர்களைத் தோற்கடித்தான். எனினும் பல்லவர்களது காஞ்சீபுரத்தை அவனால் கைப்பற்ற முடியவில்லை.

பாதமி குகைக் கோயில்கள் அல்லது குடைவரைகள் பொ.ஊ. ஆறாம் நூற்றாண்டுக்கும் எட்டாம் நூற்றாண்டுக்கும் இடையில் கட்டப்பட்டவை. இங்குள்ள நான்கு இத்தகைய கோயில்கள் சாளுக்கிய மன்னர்களுடைய சமயப் பொறையைக் காட்டும் எடுத்துக்காட்டுகளாக உள்ளன. முதலாம் குடைவரை சிவனுக்காக எடுக்கப்பட்ட கோயில். இரண்டாம், மூன்றாம் குடைவரைகள் விட்டுணு கோயில்கள். நான்காவது சமண சமயத்துக்கானது. இங்கே சமணத் தீர்த்தங்கரர்களுடைய புடைப்புச் சிற்பங்கள் கணப்படுகின்றன.

ஆழமான பாறைக் குடைவுகளில் செதுக்கபட்ட இந்துக் கடவுளரின் பல்வேறு அவதாரங்களைக் குறிக்கும் சிற்பங்கள் இப்பகுதியெங்கும் உள்ளன. கட்டிடக்கலை நோக்கில் பாதமியிலுள்ள கட்டிடங்கள் தென்னிந்தியக் கட்டிடக்கலையின் தொடக்ககாலப் பாணிக்கு எடுத்துக் காட்டாக விளங்குகின்றன.

## இதனையும் காண்க
* பாதாமி குடைவரைக் கோவில்கள்
* வாதாபிப் போர்

## மேற்கோள்கள்


பகுப்பு:கருநாடக மாநிலத்திலுள்ள ஊர்களும் நகரங்களும்
பகுப்பு:பாகல்கோட் மாவட்டம்
பகுப்பு:இந்து யாத்திரைத் தலங்கள்
பகுப்பு:பண்டைய நகரங்கள்
பகுப்பு:கர்நாடகத்தில் சுற்றுலாத் துறை
இரண்டாம் புலிகேசி

**இரண்டாம் புலிகேசி** (பொ.ஊ. 610–642) சாளுக்கிய மரபின் மிகவும் புகழ் பெற்ற மன்னனாவான். இவனுடைய காலத்தில் சாளுக்கியப் பேரரசு தக்காணத்தின் பெரும் பகுதியை உள்ளடக்கியதாக விளங்கியது. 

## தொடக்க காலமும், அரியணை ஏறலும்
இவனது இயற்பெயர் எறெயா (இறையா). முடி சூட்டிக்கொண்டபோது புலிகேசி என்னும் பெயர் பெற்றான். இவர் சாளுக்கிய மன்னன் முதலாம் கீர்த்திவர்மனின் மகன் ஆவான். பொ.ஊ. 597 ஆம் ஆண்டில் இவனது தந்தை கீர்த்திவர்மன் கட்டி அரசன் இறந்தபோது இவன் மிகவும் இளம் வயதினனாக இருந்தான். இதனால் இவனது சிற்றப்பனார் மங்களேசன் பகர ஆளுனராகப் பொறுப்பேற்று ஆட்சி நடத்தி வந்தான். மங்களேசனும் திறமையான ஆட்சியாளனாகவே இருந்தான். அவனது காலத்திலும் சாளுக்கிய அரசின் எல்லைகள் விரிவடைந்தன. பதவி ஆசை காரணமாக, எரேயா (இறையா) பருவமடைந்த பின்னரும் அவனுக்கு உரிய அரசுரிமையைக் கொடுக்காமல் தனது வழியில் அரசுரிமையைத் தக்கவைத்துக் கொள்வதற்காகத் தனது மகனை முடிக்குரியவனாக மங்களேசன் அறிவித்தான்.

எரேயா (இறையா) வாதபியை விட்டுச் சென்று வானவப் (கோலார்) பகுதியில் மறைந்திருந்து கொண்டு தனது கூட்டாளிகளின் உதவியுடன் படை திரட்டி மங்களேசன் மீது போர் தொடுத்தான். வேட்டவடக்கூர் கல்வெட்டுக் கூறுவதன்படி எலப்பட்டு சிம்பிகே (இளப்பட்டு சிம்பிகை) என்னும் இடத்தில் இடம்பெற்ற போரில் மங்களேசன் தோல்வியடைந்து கொல்லப்பட்டான். எரேயா (இறையா) இரண்டாம் புலிகேசி என்னும் பெயருடன் சாளுக்கிய அரியணையில் அமர்ந்தான்.

## போர்கள்
வானவாசி கடம்பர்கள், தலைக்காடு கங்கர்கள், கொங்கண் மண்டலத்தை ஆண்ட மயிலர்கள் ஆகியோரை போரில் வெற்றி கொண்டார். என்றாலும், ஹர்ஷவர்தனரை போரில் தோற்கடித்து நர்மதைக்கு அப்பால் ஹர்ஷவர்தனரின் ஆட்சி விரிவாகா வண்ணம் தடுத்து நிறுத்தியது வரலாற்றில் முக்கியமானதாகக் கருதப்படுகிறது. முதலாம் நரசிம்மவர்மர் சாளுக்கிய நாட்டின் மீது நடத்திய போரில் இரண்டாம் புலிகேசி கொல்லப்பட்டார். இரண்டாம் புலிகேசியின் பொ.ஊ. 634-635 ஆம் ஆண்டைச் சேர்ந்த ஆய்ஹோளே (அய்யாபாளைய) கல்வெட்டில் இவர் வெங்கி நாட்டை வென்று, பின்பு பல்லவ நாட்டைத் தாக்கியதாகக் கூறப்பட்டுள்ளது.

## சமயம்
இரண்டாம் புலிகேசி இந்து அரசராக இருந்தபோதிலும், நூறு புத்தவிகாரைகள் இவரது ஆட்சியிலிருந்ததாகக் குறிப்பிடப்பட்டுள்ளது.

## மேற்கோள்கள்

பகுப்பு:சாளுக்கியர்
பகுப்பு:610 பிறப்புகள்
பகுப்பு:642 இறப்புகள்
பகுப்பு:இந்திய அரசர்கள்
சூழ் அழுத்தம்

**சூழ் அழுத்தம்** *(Ambient pressure)* என்பது ஒரு பொருளின் மீது அதனைச் சுற்றியுள்ள வளிமமோ நீர்மமோ செலுத்தும் அழுத்தம் ஆகும்.

அழுத்தத்திற்கான அனைத்துலக முறை அலகு பாஸ்கல் ஆனது மிகவும் சிறியதான ஒன்று என்பதால் பொதுவாகப் பூமியின் சூழ் அழுத்தம் கிலோ பாஸ்கல் அலகு கொண்டு குறிக்கப்படும். பருவநிலை மாற்றங்கள் காரணமாகக் கடலளவில் சூழ் அழுத்தம் எங்கும் நிலையான ஒன்றாக இராது என்றாலும், ஏறத்தாழ 100 கி.பாஸ்கல் என்று எடுத்துக் கொள்ளலாம். *பார்* என்னும் அளவை கொண்டும் சூழ் அழுத்தம் குறிக்கப்படுவதுண்டு.  ஒரு பார் என்பது 100 கி.பாஸ்கல் அளவுக்குச் சமமானது. ஒரு சதுர அங்குலப் பரப்பில் 14.7 பவுண்டு விசை என்னும் அலகிலும் பொதுவாக சூழ் அழுத்தம் வழங்கப்படும்.

கடலடியில் ஆழமாகச் செல்லச் செல்ல, சூழ் அழுத்தமானது அதிகமாகும். நீர் காற்றை விட அடர்த்தியானது என்பதால் கடலடியில் அழுத்தம் கடலுக்கு மேலே இருப்பதை விட அதிகமாகும். காற்று மண்டலத்தில், உயரே செல்லச் செல்ல, சூழ் அழுத்தம் குறையும். நிலவும் சூழ் அழுத்தத்தைக் கொண்டு தரையில் இருந்து எவ்வளவு உயரம் என்பதைக் கணக்கிடவும் முடியும்.
## மேற்கோள்கள்

பகுப்பு:இயற்பியல்
பகுப்பு:அழுத்தம்
பகுப்பு:வெப்ப இயக்கவியல்
சிவரஞ்சனி (திரைப்படம்)

**சிவரஞ்சனி** கனடாவில் உள்ள கலைஞர்களினால் இந்தியக் கலைஞர்களையும் இணைத்து இந்தியாவிலும், கனடாவிலும் படமாக்கப்பட்ட திரைப்படம்.

இத்திரைப்படத்தின் தயாரிப்பாளரான ஜனகன் பிக்சர்ஸ் சிறீமுருகன் ஏற்கனவே உயிரே உயிரே,ப்சுகம் சுகமே, புது உறவு போன்ற படங்களைத் தயாரித்தவர். பிரபல எழுத்தாளரான குரு அரவிந்தன் எழுதிய " உன் மனம் கல்லோடி" என்ற புதினம்தான் இத்திரைப்படமாகியது. திரைக்கதை, வசனம் என்பனவற்றை குரு அரவிந்தனே எழுதியிருந்தார்.

இத்திரைப்படத்தில் அமிர்த கணேஷ் (இந்தியா), நீதன் (கனடா), கே.ஆர்.வத்சலா (இந்தியா), ஸ்ரீமுருகன் (கனடா), கோவை பாபு (இந்தியா), கதிர் துரைசிங்கம் (கனடா) முதலான பலர் நடித்திருந்தனர். இசையை கபிலேஷ்வர் (கனடா) வழங்க, செந்தில்குமரன் ஒளிப்பதிவு செய்துள்ளார். இயக்கம் எஸ்.மதிவாசன் - மூர்த்தி இணைந்து பணியாற்றினர்.

## மேற்கோள்கள்
 

பகுப்பு:கனேடியத் தமிழ்த் திரைப்படங்கள்
நுளம்பர்

**நுளம்பர்** என்னும் மரபினர் கி.பி. எட்டாம் நூற்றாண்டுக்கும் 11-ஆம் நூற்றாண்டுக்கும் இடைப்பட்ட காலப்பகுதியில் தென்னிந்தியாவில் நுளம்பபாடி என்னும் பகுதியை ஆட்சி செய்த குறுநில மன்னர்கள் ஆவர். தொடக்கத்தில் நுளம்பபாடி இன்றைய ஆந்திரா, கர்நாடகா ஆகிய மாநிலங்களுக்குள் அடங்கியிருந்தது. பிற்காலத்தில் இது தமிழ்நாட்டிற்குள்ளும் விரிவடைந்தது. தொடக்ககால நுளம்பபாடி, *நுளம்பபாடி 1000* என அழைக்கப்பட்டது. விரிவடைந்த பின்னர் இது *நுளம்பபாடி 32000* எனப்பட்டது. விரிவடைந்த நுளம்பபாடியில் ஆந்திர மாநிலத்தில் உள்ள அனந்தபூர் பகுதி, கர்நாடக மாநிலத்தில் உள்ள சித்திரதுர்க்கா, தும்கூர், பெல்லாரி, பெங்களூர், கோலார் ஆகிய பகுதிகளும், தற்போது தமிழகத்தில் உள்ள தர்மபுரி, கிருட்டிணகிரி, வட ஆற்காடு மாவட்டப் பகுதிகளும் அடங்கியிருந்தன.

நுளம்ப மரபினர், கங்கர்களுக்கும், ராட்டிரகூடர்களுக்கும் அடங்கியே ஆட்சிசெய்து வந்ததாகத் தெரிகிறது. இவர்கள் தங்களைப் பல்லவர்களின் வழியைச் சேர்ந்தவர்களாகக் கூறுகின்றனர். ஏமாவதித்தூண் கல்வெட்டு மூலம் இவர்களுடைய மரபு பற்றிய சில தகவல்கள் தெரிய வந்துள்ளன. இக்கல்வெட்டில் நுளம்ப மன்னர்களாக,
# திரிநயன பல்லவன்
# மங்கள நுளம்பாதிராசன், 
# சிம்மபோத்தன்
# சாரு பொன்னீரன்
#போலால் சோர நுளம்பன்
# நுளம்ப மகேந்திரன்
# ஐயப்பதேவன், 
# அன்னிகன்
# திலிப்பரசன் 
ஆகியோரின் பெயர்கள் கிடைக்கின்றன.

இவர்கள் சில கோயில்களைக் கட்டியுள்ளனர். அவற்றில் குறிப்பிடத்தக்கவை தருமபுரி கோட்டை காமாட்சியம்மன் கோயில், தருமபுரி கோட்டை மல்லிகார்சுனர் கோயில், தருமபுரி பரவாசுதேவப் பெருமாள் கோயில்

## குறிப்புகள்

பகுப்பு: தென்னிந்தியக் குறுநில மன்னர்
பகுப்பு:நுளம்பர் மரபு
பகுப்பு:சிற்றரசர்கள்
நோய்களின் தரவுத்தளம்

**நோய்களின் தரவுத்தளம்** (Diseases database) என்பது ஒரு இலவசமான வலைத்தளம் ஆகும். பல்வேறுபட்ட மருத்துவத் தகவல்களையும் அதற்கான தீர்வுகளையும் உள்ளடக்கிய இத்தளம் இங்கிலாந்து, இலண்டனில் இருந்து சேவையை வழங்குகிறது. ஆகத்து 2000 இல் உருவாக்கப்பட்ட இந்த இணையத்தில்  நோய்கள், அதற்குரிய அறிகுறிகள், நோய் கண்டுபிடித்தல், சிகிச்சை போன்ற தேவையான விடையங்கள் அடங்கி உள்ளது. நோய்களை தேடல் பொறி மூலம் அல்லது ஆங்கில எழுத்துவரிசையில் அமைந்துள்ள சுட்டி மூலம் தேடலாம்.

## சான்றுகள்



## வெளியிணைப்புகள்

*Diseases\\w; Database

பகுப்பு:நோய்கள்
பகுப்பு:மருத்துவத் தரவுத்தளங்கள்
உறவு (திரைப்படம், கனடா)

கனடாவில் கவின் கலாலயாவினால் தயாரிக்கப்பட்டு 2010ஆம் ஆண்டில் வெளியிடப்பட்டு மிகுந்த வரவேற்பைப் பெற்ற திரைப்படம்.

புலம்பெயர் வாழ்வில் கணவன் - மனைவி உறவு சிதைவடைவதற்கான உளவியல் ரீதியான காரணங்களை முன்வைக்கும் இத்திரைப்படத்தின் கதை, திரைக்கதை, தயாரிப்பு போன்ற முக்கியமான பொறுப்புகளைக் கலைஞர் வி. திவ்வியராஜன் ஏற்றுள்ளார்.

சுதாகர், சங்கீதா, நவம், சித்திரா, சிறீமுருகன், நர்த்தனன், தம்பிராஜா சேகர், கதிர் துரைசிங்கம், பாலா(குட்டி) இன்னும் பலர் நடித்திருந்தனர்.

பாடல்களுக்கான மெட்டுகளை திவ்வியராஜன் வழங்க, பயாஸ் சவாஹீர் இசையமைத்துள்ளார். பாரதி, சேரன் யாத்த பாடல்களுடன் திவ்வியராஜன் இயற்றி பாடிய பாடல்களும் இடம் பெற்றுள்ளன. நடன அமைப்பை திருமதி திவ்வியராஜன் மேற்கொண்டார். ஒளிப்பதிவை ஜீவன் ஜெயராமும், படத்தொகுப்பை கீர்த்தனன் திவ்வியராஜனும் மேற்கொண்டனர்.

பகுப்பு:2010 தமிழ்த் திரைப்படங்கள்
பகுப்பு:கனேடியத் தமிழ்த் திரைப்படங்கள்
அந்தோணியார் வட்டம்

**அந்தோணியார் வட்டம்** என்னும் சிற்றூர் தமிழ்நாட்டில் கன்னியாகுமரி மாவட்டத்திலூள்ள கல்குளம் வட்டத்தில் அமைந்துள்ளது.  திங்கள் நகரிலிருந்து அழகியமண்டபம்  செல்லும் மாநில நெடுஞ்சாலையின் நடுத்தொலைவில் அமைந்துள்ளது.

## மக்கள்
இங்கு வாழும் மக்களில் பெரும்பான்மையோர் கட்டுமானத் தொழிலாளிகளாக இருந்து வந்தனர்.  கேரளாவிற்கு வேலைக்குச் சென்றனர்.  தற்போது நிலைமை மெல்ல மாறுகிறது.  

## ஆலயம்
ஊரின் நடுவே புனித அந்தோணியார் ஆலயம் அமைந்துள்ளது.  அந்தோணியார் வட்டம் பங்கு கல்குறிச்சிப் பங்கின் கிளைப்பங்காக கோட்டாறு மறை மாவட்டத்தின் கீழ் செயல்பட்டு வருகிறது.  ஊரின் சந்திப்பில் புனித அந்தோணியார் குருசடி அமைந்துள்ளது.  கல்லறைத் தோட்டத்தில் ஒரு சிறிய  குருசடி அமைந்துள்ளது.

ஊரின் சந்திப்பில் புனித அந்தோணியார் குருசடி அமைந்துள்ளது. புனித அலோசியசு சகோதரிகள் மடம் (St. Aloysius Convent)  ஒன்றும் அமைந்துள்ளது.  புனித அந்தோணியார் நடுநிலைப்பள்ளி (St. Antony’s Middle School) ஒன்றும் செயல்பட்டு வருகிறது.

## ஊரின் வரலாறு
ஊரின் வரலாறு பற்றி பெரியளவில் வெளி வரவில்லை அந்தோணியார் வட்டம் ஊரின் வழியே அந்தோணியார் வட்டம் – ஆழ்வார்கோவில் சாலை அமைந்துள்ளது.  இந்தச் சாலை முன்னோர் காலத்தில் வேணாடு அரசன் ஆழ்வார்கோவில்  கோயிலுக்குச் செல்வதற்காக அமைக்கப்பட்டது.அந்தோணியார் வட்டம் ஊரை அடுத்த திருவிதாங்கோட்டின் புனித சவேரியார் கட்டிய கோயிலும் புனித தோமையார் கட்டிய அரைப்பள்ளியும் குறிப்பிடத் தக்கன. 

## சமுதாய இயக்கங்கள
*கத்தோலிக்க சேவா சங்கம்
*மரியாயின் சேனை
*திருவழிபாட்டுக் குழு
*கட்டிடக் குழு

பகுப்பு:கன்னியாகுமரி மாவட்டத்திலுள்ள கிராமங்கள்
கே. கே. நகர்

கே. கே. நகர் என்ற பெயரில் உள்ள கட்டுரைகள்:
*கே. கே. நகர், சென்னை
*கே. கே. நகர், மதுரை
*கே. கே. நகர், திருச்சி
சுற்றுச் சூழல் சட்டங்கள்

சுற்றுச் சூழல் மாசுபடுவதைக்  குறித்து உலக மக்கள் அனைவரும் கவலைப் படுகின்றனர்.உலக அரசுகளும் சுற்றுச் சூழல் மாசு படுவதைத் தடுக்க,தவிர்க்க தங்களால் ஆனதைச் செய்து வருகின்றன.
சுற்றுச் சூழல் குறித்து ஏறத்தாழ 200 சட்டங்கள் இருப்பதாக திவாரி கமிட்டி குறிப்பிட்டுள்ளது.

இந்திய அரசு இதற்காக கீழ் காணும் சட்டங்களை இயற்றி உள்ளது
# தண்ணீர் (மாசு படுதலைத் தவிர்த்தல்  மற்றும் கட்டுப்படுத்துதல்) சட்டம் (1972)
# காற்று (மாசு படுதலைத் தவிர்த்தல்  மற்றும் கட்டுப்படுத்துதல்) சட்டம் (1981)
# சுற்றுச் சூழல் (பாதுகாப்பு) சட்டம் (1986)
# பொது பொறுப்புரிமை காப்பீடு சட்டம் (1991)
# தேசிய சுற்றுச் சூழல் தீர்ப்பாய சட்டம் (1995)
# தேசிய சுற்றுச் சுழல் மேன்முறையீட்டு அதிகாரக் குழுச் சட்டம் (1997)

## மேற்கோள்கள்

பகுப்பு:இந்தியாவில் சட்டம்
கே. கே. நகர், சென்னை

**கே. கே. நகர்** (அல்லது**கலைஞர் கருணாநிதி நகர்**) என்பது தமிழ்நாடு தலைநகர் சென்னையில் தென்பகுதியில் அமைக்கப்பட்ட நகர்ப்பகுதியாகும். அசோக் நகர் நகர்ப்பகுதி மேற்கு பகுதியில் அமைந்துள்ளது.  சென்னை பன்னாட்டு விமான நிலையம் 5 கி.மீ. தொலைவில் உள்ளது.1970, 80களில் தமிழ்நாடு வீட்டு வசதி வாரியத்தால் வடிவமைக்கப்பட்டு விரிவாக்கப்பட்ட இப்பகுதி 5 ச.கி.மீ. பரப்பளவில் அமைந்துள்ளது. 15 செக்டர்களும் 102 தெருக்களும் உள்ளன. கே. கே. நகர் விருகம்பாக்கம் சட்டப்பேரவைத் தொகுதிக்கு உட்பட்டதாகும்.
 
## மேற்கோள்கள்

பகுப்பு:சென்னை
பகுப்பு:சென்னை மாவட்டம்
பிலு மோடி

**பிலு மோடி** (*Piloo Mody*, 14 நவம்பர், 1926 - 29 சனவரி 1983) இந்திய எழுவரல் அரசியல் தலைவர்களில் ஒருவராவார். இராஜாஜி உள்ளிட்டோருடன் சேர்ந்து சுதந்திரா கட்சியை நிறுவியவர். இவர் இந்திய நாடாளுமன்றத்தின் மக்களவையில் இருமுறையும், மாநிலங்களவையில் ஒரு முறையும் உறுப்பினராக இருந்துள்ளார்.

## பிறப்பு மற்றும் கல்வி

பிலு மோடி சோராசுதிர மதத்தைச் சேர்ந்த பார்சி குடும்பத்தில் பிறந்தவர், ஹிமாசலப் பிரசேத்தின் டேராடூன் நகரில் உள்ள டூன் பள்ளியில் கல்வி கற்றவர். பின்னர் ஐக்கிய அமெரிக்காவிலுள்ள கலிஃபோர்னியா பல்கலைக்கழகத்தில் (பெர்க்லி) கட்டிடக் கலையில் முதுநிலைப் பட்டம் பெற்றவர்.

## எழுவரல்

பிலு மோடி இந்தியாவில் எழுவரப் பார்வை கொண்ட அரசியல்வாதிகளில் முக்கியமானவராகக் கருதப்படுகிறார். எழுவரல் (ஆங்கில வழக்கில் லிபரல்) பார்வை என்பது பொருளாதார மற்றும் சமூக விசயங்கள் இரண்டிலும் தாராளமய பார்வை கொண்டிருப்பதாகும். சிறிய அளவிலான அரசு, தாராளமயப் பொருளாதாரக் கொள்கை, அரசின் செலவினங்களில் கட்டுப்பாடு, தனிமனித வாழ்க்கை முடிவுகளில் அரசு தலையிடாமல் இருத்தல் போன்றவை எழுவரல் அரசியலில் குறிப்பிடத்தக்க கோட்பாடுகள்.

## அரசியல்

ஆகஸ்டு 1959 இல் பிலு மோடி, இராஜாஜி, ஜி. ரங்கா ஆகியோர் முயற்சியில் சுதந்திரா கட்சி துவங்கப்பட்டது. 1960களில் மிகப்பெரும்பான்மையுடன் ஆட்சியிலிருந்த இந்திய பேராயக் கட்சிக்கு மாற்றாக விளங்கிய கட்சிகளில் சுதந்திரா கட்சியும் ஒன்றாகும். பிலு மோடி குஜராத் மாநிலம் கோதராவிலிருந்து மக்களவைக்குத் தேர்ந்தெடுக்கப்பட்டார். நான்கு மற்றும் ஐந்தாவது மக்களவைகளில் உறுப்பினராகப் பணியாற்றினார். பின்னாளில் சுதந்திராக் கட்சி, பாரதிய க்ராந்தி தளத்தில் (பி.கே.டி) இணைந்தபோது, அக்கட்சியின் சார்பாக மாநிலங்களவையில் உறுப்பினராக இருந்தார். 1975-இல் இந்திரா காந்தி ஆட்சியில் மிசா சட்டத்தின்கீழ் கைது செய்யப்பட்டு சிறையில் அடைக்கப்பட்டார்.

## சுல்பி மை ஃபிரண்டு
பாகிஸ்தானின் பிரதமராக விளங்கிய சுல்ஃபிக்கார் அலி புட்டோ, பிலு மோடியின் நெருங்கிய நண்பராவார். இருவரும் பள்ளி மற்றும் கல்லூரித் தோழர்களாகயிருந்தனர். புட்டோ மறைந்த பின்னர், அவர் நினைவாக மோடி எழுதிய "சுல்பி மை ஃபிரண்டு" என்னும் புத்தகம் பிரபலமாக விளங்கியது.

## குடும்பம்

பிலு மோடியின் மனைவி வீனா மோடி கல்வி வளர்ச்சி, கலைகள் உள்ளிட்ட துறைகளில் ஈடுபாடு உடையவராக அறியப்படுகிறார். பிலு மோடியின் சகோதரர் ருசி மோடி டாடா எஃகு நிறுவனத்தின் தலைவராக இருந்து ஓய்வு பெற்றவர்.

## நினைவு

1983-இல் மறைந்த பிலு மோடியின் பெயரில் ஒரு கட்டிடக்கலைக் கல்லூரியும், ஒரு பன்னாட்டு சதுரங்க விளையாட்டுப் போட்டியும் நடத்தப்படுகின்றன.

## வெளி இணைப்புகள்
* http://www.treasurehouseofagathiyar.net/20400/20436.htm எழுவரல் பெயர்க்காராணம் குறித்த உரையாடல்.

பகுப்பு:இந்திய அரசியல்வாதிகள்
பகுப்பு:எழுவரல் அரசியல்வாதிகள்
பகுப்பு:1926 பிறப்புகள்
பகுப்பு:1983 இறப்புகள்
பகுப்பு:4வது மக்களவை உறுப்பினர்கள்
பகுப்பு:5வது மக்களவை உறுப்பினர்கள்
பகுப்பு:இந்திய ஆங்கில எழுத்தாளர்கள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:கலிபோர்னியா பல்கலைக்கழக (பெர்க்லி) முன்னாள் மாணவர்கள்
பசுமைவழிச் சாலை

**பசுமைவழிச் சாலை** (ஆங்கிலம்:Greenways Road) இந்திய மாநகரம் சென்னையில் உள்ள ஒரு சாலையும் நகரப்பகுதியும் ஆகும்.இதே பெயரில் சென்னை கடற்கரை - வேளச்சேரி இடையே இயங்கும் விரைவான கூட்ட நகர்வு அமைப்பு தடத்தில் தொடருந்து நிலையம் அமைக்கப்பட்டுள்ளது.அடையாறு ஆற்றினை ஒட்டியமைந்துள்ள இச்சாலையில் தமிழக அரசு அமைச்சர்கள் மற்றும் சென்னை உயர்நீதி மன்ற நீதிபதிகள் போன்ற உயரதிகாரிகளுக்கு மாளிகைகள் அமைந்துள்ளன. மயிலாப்பூர் - திருவல்லிக்கேணி வட்டத்தின் மாவட்ட நீதிபதி / தாசில்தார் அலுவலகங்களும் இச்சாலையில் அமைந்துள்ளன.

இங்குள்ள குறிபிடத்தக்க வளாகங்கள்: டாக்டர் பி.ஆர். அம்பேத்கர் நினைவுப் பூங்கா, தமிழ்நாடு இயல் இசை நாடக கல்லூரி, குச்சிப்புடி ஆர்ட் அகாதெமி, தமிழ்நாடு டாக்டர் அம்பேத்கர் சட்டப் பல்கலைக்கழகம், தமிழ்நாடு மனித உரிமை ஆணையம், அண்ணா மேலாண்மைக் கழகம். இங்கு **இயேசு அழைக்கிறார்** பிரார்த்தனைக் கூடமும் சபரிமலைக் கோவிலை யொட்டி வடிவமைக்கப்பட்ட அய்யப்பன் கோவிலும் அமைந்துள்ளன. இவற்றையொட்டியப் பகுதி ***டாக்டர் டி. ஜி. எஸ். தினகரன் சாலை*** என அண்மையில் மறுபெயரிடப்பட்டுள்ளது. 

இச்சாலையினையும் அடையார் ஆற்றின் மீது கட்டப்பட்டுள்ள (எல்பின்ஸ்டன் பாலம்) திரு.வி.க பாலத்திற்கும் இடையே உள்ள அடையார் பாலச்சாலை தற்போது டாக்டர் துர்காபாய் தேஷ்முக் சாலை என்று அழைக்கப்படுகிறது. இச்சாலையில் வரலாற்றுச் சிறப்புமிக்க மீனாட்சி சினிடோன் என்ற சென்னையின் மிகப் பழமையான திரைப்பிடிப்புக் கூடம் ிருந்தது. இது பின்னர் நெப்ட்யூன் இசுடூடியோ என்றும் சத்யா இசுடூடியோ என்றும் பெயர்மாறி தற்போது **சத்தியபாமா எம்ஜியார் மாளிகை** என்று வழங்கப்படுகிறது. இவ்வளாகத்திலேயே டாக்டர் எம்ஜியார் ஜானகி கலை அறிவியல் கல்லூரி இயங்கி வருகிறது. 

﻿

பகுப்பு:சென்னை சுற்றுப் பகுதிகள்
பகுப்பு:சென்னை மாவட்டத்திலுள்ள ஊர்களும் நகரங்களும்
ஈக்காட்டுத்தாங்கல்

**ஈக்காடுத்தாங்கல்** *(Ekkaduthangal)*  சென்னையின் சுற்றுப்புறப் பகுதிகளில் ஒன்றாகும். கிண்டி தொழிற்பேட்டையை ஒட்டி புதிய பொருளியல் வளர்ச்சிக்கு ஈடுகொடுக்கும் வகையில் பல வணிக வளாகங்களை உள்ளடக்கி எழுந்த புதிய நகர்ப்பகுதியாகும். இப்பகுதி கணினிசார் எண்ம இயந்திரங்களின் தொழிற்பேட்டை என செல்லமாக வழங்கப்படுகிறது. எஸ்.ஏ.ஜே சிஎன்சி மேசினிங் சென்டர், ஹாரிசன்சு ஆட்டோமேசன் அண்ட் மோல்ட்சு நிறுவனங்கள் குறிப்பிடத்தக்கவை. ஒலிம்பியா டெக் பார்க் என்ற பல்மாடி வளாகம் மென்பொருள் நிறுவனங்கள் பலவற்றினைக் கொண்டுள்ளது. ஜெயா தொலைக்காட்சியின் படப்பிடிப்புத் தளம் இங்குள்ளது. 
ஈக்காடுத்தாங்கல் சென்னை மெட்ரோ ரயில் நிலையம் 29 ஜூன் 2015 அன்று செயல்படத் தொடங்கியது .

## பெயர்க் காரணம்
சென்னை மாநகராட்சிக்கு உட்பட்ட பகுதியாக ஈக்காட்டுத்தாங்கல் விளங்குகிறது. சென்னை சென்ட்ரலில் இருந்து 15 கிலோ மீட்டர் தொலைவில் இப்பகுதி உள்ளது.  

தொல்காப்பியர் பின்வருமாறு குறிப்பிடுகிறார்:
*ஊரும் பெயரும் உடைத் தொழிற் கருவியும் யாருஞ் சார்த்தி அவைஅவை பெறுமே’ (மரபியல் 75)*

இதன் பொருள், 'ஊர், பெயர், தொழிற் கருவி ஆகியவை அவரவருக்கு ஏற்ப அனைவருக்கும் உரிமையுடையவையே' என்பதாகும். மனிதன் ஆரம்ப காலங்களில் மரங்களைத் தங்கும் இடங்களுக்குப் பெயர் வைத்து அழைக்கத் தொடங்கினர். பாலைவனங்களில் இருக்கக்கூடிய ஈச்சம் மரங்கள் அபூர்வமாகத் தமிழகத்திலும் அதிகமாகக் காணப்பட்டு உள்ளன. தங்கல் என்ற குறில், நெடில் தாங்கலாக மாறி பல இடங்களில் வந்து உள்ளது.  ஈச்சம் மரங்கள் அடர்ந்த பகுதிகளில் வாழ்ந்த மனிதன் தான் வாழ்கின்ற இடத்திற்கு ஈச்சந்தங்கல் என்ற பெயரிட்டு ஈச்சந்தங்கல் காலப்போக்கில் ஈக்காட்டுத்தாங்கலாக மாறி உள்ளது.

## குறிப்புகள்
* Chennai district website 
 
## மேற்கோள்கள்

* Chennai district website

﻿

பகுப்பு:சென்னை சுற்றுப் பகுதிகள்
கோட்டூர்புரம்

[250px|thumb|right|<center>[அண்ணா நூற்றாண்டு நூலகம்]]
**கோட்டூர்புரம்** சென்னையின் அடையார் ஆற்றின் தென்கரையில் அமைந்துள்ள ஓர் நகர்ப்பகுதி. ஆற்றின் வடக்கு நோக்கிய வளைவில் அமைந்துள்ளதால் செய்மதி படங்களில் எளிதாக அடையாளம் காணலாம். சென்னையின் பிற பகுதிகளுடன் எளிதாக இணைக்கப்படாது இருந்தமையால் 60, 70-களில் மிக அமைதியான குடியிருப்புப் பகுதியாக இருந்தது. கோட்டூர்புரப் பாலம் அமைக்கப்பட்டு சாமியர்சு சாலையுடன் இணைக்கப்பட்டபின் வேகமான வளர்ச்சி ஏற்பட்டது. சிறப்பு கல்வி நிறுவனங்களான இ.தொ.க,அண்ணா பல்கலைக்கழகம் ஆகியவற்றை அண்மையில் கொண்டிருக்கும் இப்பகுதியில் புதிய தலைமுறை தொழிற்நுட்பங்களைக் கையாளும் மிகப் பெரும் நூலகம் அண்ணா நூற்றாண்டு நூலகம் அமைந்துள்ளது. முழுமையும் கணினிமயமாக்கப்பட்ட பிர்லா கோளரங்கம் இங்கு அமைந்துள்ளது.

முன்னாள் குடியரசுத் தலைவர் ஆர். வெங்கட்ராமன் இங்கு வாழ்ந்து வந்தார். செட்டிநாட்டரசர் மற்றும் ஸ்பிக் நிறுவன தலைவர் ஏ.சி. முத்தையாவின் மாளிகை இங்குள்ளது. இவரது மாளிகையை அடுத்த வளாகத்தில் அபிராமி-சிவகாமி கல்யாண மண்டபமும் எம்ஏசி ஸ்பின் துடுப்பாட்ட மையமும் அமைந்துள்ளன. இப்பகுதி முன்பு அமைதியான குடிப்பகுதி என்பதால் பல புகழ்பெற்ற கலைஞர்கள் இங்கு வாழ்ந்தனர். முன்னாள் அமைச்சர் துரைமுருகனின் வீடு இங்கு உள்ளது.

மிகத்தொன்மையான கோவில்கள்,பெருமாள் கோவில் (1000 ஆண்டுகள் பழையது), பொன்னியம்மன் கோவில் (400 ஆண்டுகள் பழையது) அண்மையில் உள்ள கோட்டூர் கிராமத்தில் அமைந்துள்ளன.
கோட்டூர்புரம் அடையாறு ஆற்றின் கரையோரம் அமைந்திருப்பதால் மழைக்காலங்களில் மிகவும் பாதிக்கப்படும் பகுதியாக உள்ளது. 2015-ஆம் ஆண்டு டிசம்பர் மாதம் 2-ஆம் திகதி பெய்த கனமழையில் பெரிதும் பாதிக்கப்பட்டது.

## அமைவிடம்

## மேற்கோள்கள்

﻿

பகுப்பு:சென்னை
பகுப்பு:சென்னை மாவட்டம்
பகுப்பு:சென்னை சுற்றுப் பகுதிகள்
பூ. சா. கோ. கலை அறிவியல் கல்லூரி

**பெ. சா. கோ. கலை அறிவியல் கல்லூரி** *(P.S.G College of Arts and Science)* இந்தியாவின் தமிழ்நாடு கோயம்புத்தூரில் உள்ள கலை மற்றும் அறிவியல் கல்லூரி ஆகும். இக்கல்லூரி 1947 இல்  ஜி.ஆர். கோவிந்தராஜலு, ஜி.ஆர். தாமோதரனால் நிறுவப்பட்டது. பெரியவீடு சாமநாயுடு கோவிந்தசாமி நாயுடு என்பவரின் நினைவாக பெ.சா.கோ. என்னும் பெயர் வைக்கப்பட்டது.

## வரலாறு
1947 இல் பி.எஸ்.ஜி. மற்றும் சன்ஸ் அறக்கட்டளைகளால் தொடங்கப்பட்டது; இது 1926 இல் பி.எஸ். கோவிந்தசாமி நாயுடுவின் நான்கு மகன்களால் நிறுவப்பட்டது. இந்தக் கல்லூரி 1978 வரை சென்னைப் பல்கலைக்கழகத்துடன் இணைக்கப்பட்டது. கல்லூரி தன்னாட்சி பெற்றது மற்றும் 1978 முதல் பாரதியார் பல்கலைக்கழகத்துடன் இணைக்கப்பட்டது. தன்னாட்சி அந்தஸ்தைப் பெற்ற தமிழ்நாட்டின் முதல் கலை மற்றும் அறிவியல் கல்லூரியில் இதுவும் ஒன்றாகும். அக்டோபர் 2004 இல் பல்கலைக்கழக மானிய ஆணையம் (இந்தியா) அமைப்பால், இந்தக் கல்லூரி, சிறந்த திறனுக்கான கல்லூரி என அடையாளம் காணப்பட்டது. இது நாட்டின் 47 கல்லூரிகளில் ஒன்றாகும், மாநிலத்தில் 8 மற்றும் பாரதியார் பல்கலைக்கழகத்தில் ஒரே ஒரு கல்லூரி. தேசிய மதிப்பீட்டு மற்றும் அங்கீகார கவுன்சில் (என்ஏஏசி)-ஆல், இந்தக் கல்லூரி ஐந்து நட்சத்திர மட்டத்தில் அங்கீகாரம் பெற்றது; மற்றும் 2001 ஆம் ஆண்டில் ஐஎஸ்ஓ 9001: 1994 சான்றளிக்கப்பட்ட நிறுவனமாகவும், பின்னர், 2003 முதல் ஐஎஸ்ஓ 9001: 2000 சான்றளிக்கப்பட்ட நிறுவனமாகவும் மாறியது.  

## படிப்புகள்
இந்த நிறுவனம் பதினெட்டு துறைகளில் முனைவர் பட்டத் திட்டங்களைத் தவிர 40 இளங்கலைப் படிப்புகள் (உதவித் துறைகளில் 16 மற்றும் சுயநிதித் துறைகளில் 24, மற்றும் 26 முதுகலைப் படிப்புகள் (உதவிபெறும் துறைகளில் 15 மற்றும் சுயநிதித் துறைகளில் 11) வழங்குகிறது.  

இந்த கல்லூரியில் "ஸ்கூல் ஆஃப் காமர்ஸ்" என்ற பெயரில் ஒரு தனி வர்த்தக பீடம் உள்ளது, மொத்தம் 2.75 லட்சம் சதுர அடி பரப்பளவில் வடிவமைக்கப்பட்டுள்ளது. இதில் 85 வகுப்பறைகள், நான்கு கணினி ஆய்வகங்கள், இரண்டு மாநாட்டு அரங்குகள் உள்ளன. தவிர, குறிப்பிட்ட துறைகளுடன் 10 தொகுதிகள் உள்ளன; ஜி.ஆர்.டி. ஆடிட்டோரியம், நூலக மண்டபம், மூன்று மாநாட்டு மண்டபம், உட்புறக் கூடைப்பந்து, கைப்பந்து, பூப்பந்து மைதானங்கள் உள்ளன; மற்றும் முழு தடகள மைதானமும் உள்ளது. கால்பந்து, கிரிக்கெட் மற்றும் ஹாக்கி மைதானமும் வளாகத்தில் உள்ளன.  

## நூலகம்
சுமார் 400 வாசகர்களுக்கு அமரக்கூடிய திறன் கொண்ட 24,200 சதுர அடி பரப்பளவில் நூலகம் கட்டப்பட்டுள்ளது. இது நன்கு கையிருப்பில் உள்ள மற்றும் தற்போது பல்வேறு பாடங்களில் 1,20,000 க்கும் மேற்பட்ட தொகுதிகளின் தொகுப்பைக் கொண்டுள்ளது. வாழ்க்கை அறிவியல், இயற்பியல் அறிவியல், வேதியியல் அறிவியல், வணிக ஆய்வுகள், பொருளாதாரம், மனிதநேயம் மற்றும் சமூக அறிவியல் ஆகிய துறைகளில் சமீபத்திய வெளியீடுகள் தொடர்ச்சியாக சேகரிப்பில் சேர்க்கப்படுகின்றன. தேசிய மற்றும் சர்வதேச புகழ்பெற்ற 225 பத்திரிகைகளையும் நூலகம் சந்தா செய்கிறது. அனைத்து முக்கிய தேசிய நாளிதழ்களும் நூலகத்தில் குழுசேர்ந்துள்ளன. கல்லூரி நூலகம் முழுமையாக தானியங்கி மற்றும் கணினி மூலம் பயனர் சேவைகளை வழங்குகிறது. நூலகத்தில் வைஃபை வசதியும் உள்ளது.

## மேற்கோள்கள்
 

## வெளி இணைப்புகள்

* 

பகுப்பு:கோயம்புத்தூர் மாவட்டக் கலை மற்றும் அறிவியல் கல்லூரிகள்
பகுப்பு:கோயம்புத்தூரிலுள்ள பல்கலைக்கழகங்களும் கல்லூரிகளும்‎
பகுப்பு:தமிழ்நாட்டு அரசு உதவிபெறும் கலை மற்றும் அறிவியல் கல்லூரிகள்
பகுப்பு:பாரதியார் பல்கலைக்கழக இணைவுக்கல்லூரிகள்
மஸீதா புன்னியாமீன்

**எம். எச். எஸ். மஸீதா (மஸீதா புன்னியாமீன்)** இலங்கையைச் சேர்ந்த எழுத்தாளர், நூலாசிரியர். இலங்கையின் தென்மாகாணத்தில் காலியைப் பிறப்பிடமாகவும், மத்தியமாகாணத்தில் கண்டி உடத்தலவின்னையை வாழ்விடமாகவும் கொண்டவர். பல இலக்கியப் போட்டிகளில் பங்கேற்று, பரிசுகள் வென்றுள்ள இவர், இலக்கியத்தில் கட்டுரை, சிறுகதை, கவிதை என பல்வேறு துறைகளில் பங்களிப்பினை நல்கி வருகின்றார். இவரின் பிரபலமான நூல்களில் ‘மூடுதிரை’ சிறுகதைத் தொகுதி ஈண்டு குறிப்பிடத்தக்கது.

## வாழ்க்கைக் குறிப்பு
இலங்கையில் தென்மாகாணம் காலி மாவட்டத்தில் கட்டுகொடை எனும் இடத்தைச் சேர்ந்த முஹம்மட் ஹம்ஸா, ஜெஸீமா தம்பதியினரின் புதல்வியான இவர் தனது ஆரம்பக் கல்வியை கட்டுகொடை உஸ்வதுல் ஹஸனா வித்தியாலயம், காலி மல்ஹா ரசூலியா தேசிய பாடசாலை ஆகியவற்றில் பெற்றார். கற்கும் காலத்திலிருந்தே கவிதை, சிறுகதை என எழுதிவரும் இவர், மாணவியாக இருக்கும்போதே மாவட்ட ரீதியாகவும், தேசிய ரீதியாகவும் பல்வேறு இலக்கியப் போட்டிகளில் பங்கேற்று பரிசில்களை பெற்றுள்ளார். இவர் 'உந்துசக்தி' விஞ்ஞான சஞ்சிகையின் ஆசிரியையுமாவார்.

## எழுதிய சில நூல்கள்
### சிறுகதை நூல்கள்
*  மூடுதிரை - 1ம் பதிப்பு: 11.11.2008, 

### கவிதை நூல்கள்
* இரட்டைத்தாயின் ஒற்றைக் குழந்தை (2000)
இந்நூல் கிழக்கிலங்கையைச் சேர்ந்த கலைமகள் ஹிதாயாவுடன் இணைந்து எழுதியது. 
* நல்லவனாவேன். சிறுவர் பாடல் நூல் (2010) 

### பாடவழிகாட்டி நூல்கள்
* விஞ்ஞான வினாச்சரம் (2006)- 
* தனது கணவர் கலாபூசணம் பீ. எம். புன்னியாமீனுடன் இணைந்து தரம் 05 புலமைப்பரிசில் மாணவர்களுக்காக 93 நூல்களை எழுதியுள்ளார்.

## பெற்ற பரிசில்கள்
* 1980ம் ஆண்டில் அகில இலங்கை ரீதியில் தேசிய ஹிஜ்ரா கவுன்சில் அரசுடன் இணைந்து நடத்திய கட்டுரைப் போட்டியில் முதலாமிடம் பெற்று ரூபா 10,000 பணப்பரிசினைப் பெற்றார்.
* தேசிய இளைஞர் சேவை மன்றம், முஸ்லிம் சமய கலாசாரத் திணைக்களம் ஆகியன அகில இலங்கை ரீதியில் நடத்திய பல போட்டிகளில் கலந்துகொண்டு சிறுகதை, கவிதை, கட்டுரை ஆகிய துறைகளில் 12முறை பரிசில்களை பெற்றுள்ளார்.
* 2008ம் ஆண்டில் கலாசார அமைச்சினால் நடத்தப்பட்ட அரச ஊழியர்களுக்கான ஆக்கதிறன் போட்டியில் இவரின் சிறுகதை 2வது இடத்தைப் பெற்றுக் கொண்டது.
    
## பெற்ற விருதுகள்
* மலையக கலை இலக்கிய பேரவையின் ‘ரத்னதீப’ விருது - 2001  +
* பாத்ததும்பர பிரதேச செயலாளர் பிரிவு - ரெபாஹ் சமுர்த்தி செயலணியினால் சர்வதேச பெண்கள் தினத்தை முன்னிட்டு வழங்கப்பட்ட ‘திரிய காந்தா’ (ஊக்கமிகு பெண்) விருது – 2004
* 'சுடர் ஒளி' தேசிய பத்திரிகையின் ‘கல்விச் சுடர்’ விருது - 2009

## வெளி இணைப்புகள்
* - மஸீதா புன்னியாமீனின் வலைத்தளம்
* - நூலகம் திட்டத்தில் மஸீதா புன்னியாமீனின் நூல்

பகுப்பு:இலங்கை முஸ்லிம் எழுத்தாளர்கள்
பகுப்பு:1961 பிறப்புகள்
பகுப்பு:இலங்கை முஸ்லிம் பெண் எழுத்தாளர்கள்